
MARCELLA BELL

Stjålet kjærlighet

Oversatt av Vivian Johansen

MINISERIE: I DRONNINGENS TJENESTE


Pirrende romantisk drama når dronningen finner kjærligheten på uventet hold. Dette er del to i miniserien I dronningens tjeneste.

Marcella Bell er yogalærer, boksluker og birøkter, og elsker å reise og synge karaoke. Som kone og mamma i en multikulturell familie, speiler hun gjerne sin egen families historie i bøkene hun skriver.


Til Kaleen, mitt livs Hel 


1

Helene Cosima d’Tierrza, arving til den enorme d’Tierrza-formuen og titlene – også hertugdømmet – og nummer sju i arverekken til Cyranos trone, sto ustøtt foran marmorstatuen som dominerte familiens private borggård.

Den sølvblonde panneluggen svingte i takt med kroppens bevegelser, mens de vanligvis så skarpe safirblå øynene stirret ufokusert på statuens ansikt. Kjolen var som en lang asurblå søyle. Stroppeløs og enkel understreket den hennes elegante høyde snarere enn de uventede musklene i armene og brystkassen. Kjolen svingte lett ut nederst, antagelig for å gi henne en mulighet til å gå … om man trippet.

Leppene hennes vred seg i avsky, effekten var desto mer slående på den fyldige munnen.

I dag var kanskje den eneste dagen i året da hun gikk med på å bruke kjole, men hun trippet aldri.

Dette var også den ene dagen i året da hun drakk.

Kjolen og drinken var årsakene til den utypiske ubalansen.

Med armene foldet foran brystet og et halvtomt champagneglass i den ene hånden, var hun også utypisk alene. Hun hadde ingen å passe på og ingen tjenere ventet i skyggene. De var opptatt med gjestene som minglet og drakk i den store borggården mot havet, til tvilsom ære for hennes far.

Kongen og dronningen, to av hennes nærmeste venner, var til stede. Det var også hennes kollega i dronningens garde, Jenna Moustafa, på solovakt med støtte fra kongens garde mens Hel lekte kostymeleken.

Rynken mellom øyenbrynene ble dypere. Hun burde være der ute med vennene sine, årvåken og klar til å støtte Moustafa om nødvendig. Det ville definitivt være bedre utnyttelse av tiden enn å stå foran farens statue, nok en gang involvert i en taus kamp om viljer som ikke hadde endt da han døde, men som hadde blitt umulig å vinne. Ikke at hun noen gang hadde hatt en sjanse mens han var i live. Ingen hadde hatt en sjanse mot Dominic d’Tierrza.

Men Hel ville ikke kaste inn håndkleet. Faren fortjente ikke den tilfredsstillelsen. Selv ikke i døden.

I stedet snerret hun mot statuen. «Du har virkelig overgått deg selv i år, Papa. Allerede samlet inn to millioner, og vi har ikke engang spist middag.»

Han svarte ikke.

Ville ikke ha gjort det om han hadde vært i live heller. Å snakke om penger var taktløst, og to millioner var en ynkelig sum. Han ville sikkert ha oppnådd fire nå om han hadde vært til stede. Det evig hevede øyenbrynet hans sa nettopp det.

Ikke i henhold til d’Tierrza-standard.

Selv om de bare var et minne, var de ofte gjentatte ordene fortsatt et syrlig refreng.

Faren hadde vært gammeldags, autokratisk og hatefull. Hun hadde først forstått dette sent i tenårene. Han brydde seg kun om slektslinjen.

En datter var et forhandlingskort som skulle spilles til familiens fordel, ingenting annet. En hustru for gammel for flere barn, enda mindre.

Han hadde oppmuntret Helene, oppkalt etter den vakre årsaken til trojanerkrigen, til å være søt og føyelig, et trofe alle menn ville begjære.

Så hun hadde blitt høylytt og egenrådig og hadde lært å slåss.

Hun hadde også reist ut i verden og engasjert seg, blitt skitten, gjort alt for å bevise at Helene d’Tierrza var alt annet enn det koneemnet som faren ville at hun skulle være.

Det hadde ikke vært nok.

Ingenting, ikke engang å virkelig forlate den ’korrekte’ stien og bli kongelig gardist, hadde vært nok til å ta igjen med ham. Ikke mens han hadde vært i live og definitivt ikke nå som han var død.

Hun kunne ikke engang fatte at de arrangerte nok en tilstelning i hans navn. Det var intet ærefullt med hans ettermæle – det var bare kriminelt.

Hun kunne bokstavelig talt ramse opp en liste med lovbrudd.

Men gjorde det aldri, bar den bare med seg – en liten botsøvelse for illgjerningene han hadde påført verden, og den eneste hun hadde blitt tillatt. Når det gjaldt påstanden om at d’Tierrza-familien var viktig for den nasjonale sikkerheten, var visst verden enig med hennes far.

Hun og moren skjulte familiens skittentøy, og alle tjente på det. Om hun viet hvert levende øyeblikk til å tjene rettferdigheten, ville det kanskje veie opp for farens løgner, om ikke for de faktiske syndene hans.

Dessuten gikk de innsamlede pengene til veldedige formål over hele øyriket.

Men det ville ikke ha betydd noe for faren. Bare d’Tierrza-navnet betydde noe for ham. Intet annet navn, ikke engang den kongelige familiens, måtte få lov til å overstråle det.

Gud hjelpe deg om du var uheldig nok til å bli født med det navnet.

Men veldedigheten betydde noe for henne. Mennesker betydde noe. Hun var beslektet med ham bare i navnet, og om hun i utgangspunktet hadde utviklet hjertelag og æresfølelse bare for å irritere ham, hadde egenskapene vært altfor rene til å bli forurenset og hadde i stedet formet henne. Sammen med stemmen som sa at alt dette var galt.

Hel avbrøt stirringen, lot armene falle og drakk dovent resten av champagnen. Brusende og glatt boblet den gjennom strupen mens hun studerte den perfekte krystallstetten. Så, uten å se på statuen, sluttet hun å snurre glasset og vippet bestemt og kontrollert på håndleddet.

Glasset spant mot farens statue i en perfekt bue og ble knust i tusen biter mot marmoren. Glitrende krystallskår skinte idet de falt, skapte hennes personlige regnbue til lyden av bitte små stjerner som ble knust mot gulvet.

Plutselig hørte hun noen kremte og lyden av føtter mot steinhellene bak seg. Hun ble straks fokusert, vaklingen og den avdøde faren var glemt.

Bak henne rørte den fremmede seg. Hun beveget seg raskere, fintet mot høyre og huket seg ned, før en stor hånd la seg over munnen hennes. Kjolesømmen sprakk, men hun overså det og snurret rundt for å sparke en skarpskodd fot mot leggen til inntrengeren.

Men personen forutså det og hoppet unna både rekkevidden og synsvidden hennes. Hun forsøkte å sprette opp, men tapte verdifull tid, hemmet som hun var av den spjærede aftenkjolen. Store, sterke armer la seg omkring henne i et jerngrep.

Dette var grunnen til at hun nektet å bruke kjoler. Hun ville ikke ha blitt fanget om hun hadde hatt på seg bukser.

Hun slamret hodet bakover mot angriperens ansikt, men igjen forutså den fremmede dette og flyttet hodet til side. Armene strammet seg omkring henne. Hun løftet føttene, overrasket ham med kroppsvekten sin. Det lød et grynt bak henne, men personen holdt fast, men grepet løsnet ørlite grann.

Det var alt hun trengte.

Hun vred seg nedover og ut av grepet, kastet seg ned samtidig som hun sveipet beina bort under ham. Nå så hun at det var en mann. Han landet godt, men utfallet ga henne tid til å trekke seg unna og innta en fornuftig, om smal, kampstilling.

Han spratt uanstrengt opp fra bakken og kom mot henne, og i et kort øyeblikk sto hun som frosset fast.

Han var slående vakker.

Godt over 1,80 høy, med hud som skinte i en dyp mørkebrun farge. Dressen var ulastelig skreddersydd, men ikke i cyransk stil. I stedet minnet den om den sidranske klesdrakten i sør, med lang jakke og kort krage.

Hun hadde aldri i hele sitt liv blitt paralysert av noen, men denne mannen hadde klart det. Det var ikke klærne, selv om de passet perfekt og fremhevet de perfekte proporsjonene hans. Majoriteten av menneskene i hennes verden hadde brukt skreddersydde moteklær siden de kunne stabbe. Det var ikke høyden hans. Hennes far hadde vært høy, og hennes fetter og livslange beste venn, den nåværende kongen, også.

Mannen var eldre enn henne, det kortklipte skjegget var lett salt-og-pepperfarget, selv om huden var glatt som marmor. Øyebrynene var tykke og svarte, senket over øynene.

Noe ved øynene hans grep henne, trakk henne mot ham, som om hun var hans bytte, hjelpeløst fanget.

Han smilte, uttrykket ga de brune øynene et arrogant glimt. Smilet trakk blikket hennes mot den fyldige munnen. Leppene hennes skilte seg, plutselig tørre, og hun fuktet dem.

«Det ser ut til at jeg har undervurdert vanskelighetene jeg ville få med å overtale deg i dag …» spekulerte han på cyransk. Den lave hviskingen var en smektende bass som kjærtegnet ørene hennes.

Hun skalv, hikstet til idet deler av kroppen som hadde ligget i dvale i årevis, reagerte brått.

Så sank ordene hans inn.

Han så hvilken effekt han hadde på henne. Og trodde at han kunne bruke den mot henne.

Het rødme gled over Hels ansikt, en kombinasjon av irritasjon over hans arroganse og skam over egen overveldelse – det var det eneste hun kunne kalle det – men denne gangen lot hun seg ikke sinke av følelser.

Hun bøyde seg, tok av en høyhælt sko og kylte den mot ansiktet hans, og gjorde det samme med den andre før hun sprang mot utgangen.

Han unngikk den første skoen, men ikke den andre, takket være hennes knappe forsprang.

Det var ikke nok.

Han nådde buegangen før henne og blokkerte veien. Hun stanset, uvillig til å komme innenfor armlengdes avstand til ham igjen. Uten å ta blikket fra ham, flerret hun den opprevne kjolesømmen mer opp.

Han bråkjekke smil kom tilbake. «Ivrig, altså?»

Hun viste ham en grov håndbevegelse, og han kastet hodet bakover og lo. Lyden dirret gjennom kroppen før den endte hett i kjernen hennes, selv om hun motsto lysten til å presse lårene sammen.

«Hvem er du?» spurte hun.

«Ikke den du forventet å møte her?» spurte han tilgjort overrasket, latteren i stemmen tente indre flammer hun ikke ante kunne tennes.

Den indre heten fant veien opp til halsen og blandet seg med rødmen i de blussende kinnene, helt til hennes vanligvis så kjølige, bleke hud brant ildrød over hele kroppen.

«Dette er en privat borggård.»

Han nikket. «Jeg vet det.»

«Hva vil du her?»

Han skakket irettesettende på hodet og minnet om hennes mor, som om han visste at hun kunne bedre. «Snakke med deg. Er ikke det temmelig opplagt?»

«Vanligvis kommer de som vil snakke med meg, fra forsiden», kommenterte hun.

Han trakk på skuldrene, bevegelsen fikk jakken til å bølge. «Det ville ikke være første gang jeg har kommet fram til noe fra en annen vinkel.»

Hun lo, kunne ikke dy seg over hans blaserte innstilling. «Hva ville du snakke om?»

Et skøyeraktig glimt dukket opp i øynene hans idet han studerte hennes halvpåkledde kropp. Øynene gled langsomt oppover fra de bare føttene, dvelte ved brystene før de møtte hennes.

Blikket hans kjentes som et kjærtegn som gjorde pusten hennes kort og tung.

«Mange ting – gjenforeninger, nye forbindelser …» sa han, ordene stilnet langsomt som honning.

«Vi har aldri møtt hverandre», sa hun og flyttet vekten til framfoten.

Noen som lignet smerte gled over øynene hans, men forsvant før han snakket, stemmen lød fullstendig likegyldig. «Vi to? Nei. Men vi har kjent hverandre hele livet.»

Underfundige ord, et mysterium som fristet henne til å fundere over betydningen i stedet for å tenke gjennom sitt neste trekk, men hun skulle ikke bite på. Hun hadde ikke tid, uansett hvor fascinerende den fremmede med det dinglende agnet var.

Med sjokkerende hurtighet snurret hun om på hælen og begynte å springe, grøsset idet hun raste barfotet over glass-skårene.

Hennes egen feil. Faren hadde alltid sagt at ubetenksomheten hennes ville straffe seg.

Hennes mulige kidnapper var i hælene hennes foruroligende kjapt, men hun hadde et forsprang og bedre kjennskap til omgivelsene.

Hun løp direkte mot statuen, satset, plantet føttene fast mot faren nese med et skremmende knekk og brukte den som springbrett opp mot taket omkring borggården. Hun landet hardt, gled litt idet noen takstein løsnet og falt mot marmorgulvet.

Straks hun gjenvant balansen, skyndte hun seg mot toppbjelken på taket, det eneste stedet det var mulig å løpe.

Et høyt dump bak henne og et kjapt blikk over skulderen bekreftet at forfølgeren ikke hadde gitt opp. Helt greit. Det hadde ikke hun heller.

Hun løp langs taket, de bare føttene fikk lett fotfeste i det gamle treverket. Hun fulgte den samme ruten som hun og fetteren hadde tatt som unge våghalser på jakt etter moro.

Med litt flaks ville det gamle trikset virke på mannen bak henne, for de lange skrittene hans kom kjapt nærmere.

Det var fortsatt tid nok til å svinge mot selskapet. Moustafa og kongens garde ville ikke nøle med å støtte henne. Men det fantes en mulighet for at denne mannen kom etter henne i et forsøk på å komme nær kongen og dronningen. I så fall måtte hun holde ham borte for å beskytte dem. Dessuten kunne hun forestille seg morens forferdelse om datteren praktisk talt ramlet rett ned i sitt eget selskap kun iført en fillete aftenkjole.

Men selskapet ville i så fall bli snakket om lenge etterpå.

Hun hadde lovet moren at hun skulle slå seg til ro, og stort sett hadde hun gjort det, til tross for yrkesvalget.

Etter farens død hadde behovet for å sverte familienavnet blitt mindre.

Moren, hennes kompanjong i skyttergravene, forsto motivasjonen for å kantre familieskuta, og brydde seg lite om sladderen om datteren. Deres forhold var nært og åpent og altfor sterkt til å rystes av rykter. Men hennes oppførsel kunne likevel påvirke hvordan moren ble behandlet, hvem hun fikk møte, hvilke tjenester hun kunne be om. Hel visste at moren ville si at det reddet henne fra å menge seg med idioter, men at moren hadde blitt nektet en frisørtime etter at Helene hadde blitt opptatt i garden hadde vekket den beskyttende responsen hun hadde utviklet gjennom livet med faren. Hun ville ikke gjøre noe som kunne begrense morens velfortjente frihet.

Så i stedet for å søke støtte, holdt Helene stø kurs mot stedet hun og fetteren hadde kalt Dødsspranget.

De hadde oppdaget det da de var elleve år, på ulovlig oppdagelsesferd på hertugpalassets tak.

«Hopper du herfra, kan du lande i det dype bassenget», hadde Zayn sagt med det den unge Helene kjente som hans grublende ansikt. Hun hadde kikket, beregnet den nødvendige buen og glist bredt. Han hadde ristet på hodet. Hun hadde tatt springfart og hoppet.

Han hadde hatt rett. Heldigvis.

Etter det hadde Dødsspranget vært den foretrukne metoden for å teste ut alle lærerne som ble hyret for å lære dem folkeskikk. Med unntak av en, hadde ingen forstått at spranget var trygt før elevene deres hadde dukket opp flere timer senere.

Hel satset på at synet av henne som kastet seg i havet ville ha den samme demoraliserende effekten på forfølgeren hennes.

I mellomtiden kunne hun svømme inn i de naturlige grottene, ta stien tilbake til slottet og finne ut hvem pokker denne fyren var. Og hun kunne gjøre det med bukser på.

Hun tok en siste sving på taket, skarpt venstre i retning soloppgangsbalkongene, svingen som ville føre henne til spranget.

Mannen var fortsatt hakk i hæl.

Plutselig sprang hun ut fra taket, kroppen buet seg til det perfekte stupet, blodet bruste i en sang hun ikke hadde hørt på altfor lenge.

Blodet tordnet i ørene idet hun skar gjennom vannet, kroppen like begeistret som i møte med en savnet venn.

Latteren boblet ut av henne under vann.

Hun måtte gjøre dette oftere.

Hun hadde truffet vannet like smidig som en sel, farten førte henne videre ytterligere 27 meter før hun brøt overflaten.

Tungpustet kikket hun opp mot mønet, overveldet som alltid av hvor lite og langt unna det virket. Forfølgeren var ikke å se. Et bredt glis spredte seg i ansiktet hennes. Dødsspranget hadde lyktes igjen.

Hun svømte rolig mot de dype, skyggefulle grottene. Føttene satte pris på saltvannets kjølende og rensende effekt etter løpeturen over knust glass.

Så hørte hun lyden av noe som landet i vannet.

Hun bråsnudde seg, trådde vannet mens hun myste mot lyden. I et kort øyeblikk så hun bare bedagelig bølgende hav.

Så dukket han opp.

Hun snudde og svømte febrilsk mot grotten, men han skar gjennom vannet som en hai.

Idet hun hastet dypere inn i grotten, kom noe stort til syne, og hun stanset og trådde vannet. Gispet ble forsterket og kastet tilbake fra de krumme grotteveggene.

Et skip lå for anker inne i grotten.

Maskulin latter lød bak henne, gjallet under det høye grottetaket.

Bare noen meter skilte dem. Hun vurderte sitt neste trekk. Hun kunne definitivt ikke svømme fra ham. Det forsto hun.

Det var noe ved ham, som om han var halvt havvesen. Eller kanskje det skyldtes at han virket fullstendig i ett med vannet, til tross for at han svømte i dyvåte selskapsklær.

Kanskje skadet det ikke å prøve, selv mot alle odds.

Hun satte alle krefter til og skar gjennom vannet i full fart.

Og det virket. Hun lå flere meter foran ham, og følte lykkefølelsen av å overvinne en verdig motstander. Bedre å tilbringe farens fødselsdag slik i stedet for å late som om hun elsket og æret ham.

Da slo hurtigheten tilbake på henne. Hun brukte alle kreftene for å svømme raskt framover … rett inn i et flokete nett.

I dype tanker og i full fart i opprørt vann hadde hun ikke sett det.

Farten sendte henne rett inn i nettet med veivende armer og bein før de tunge tauene som viklet seg omkring henne, begynte å trekke henne ned. Hun kjempet, men viklet seg bare enda mer inn.

Han var hos henne på sekunder, holdt henne omkring midjen med en jernhard arm. Han trådde vannet og fjernet tauene med den andre armen.

Vannet aksepterte ham som en av sine egne mens han arbeidet uanstrengt, som om de ikke fløt omkring i en grotte.

Uanstrengt til slottsalarmen lød over dem.

Hennes fravær hadde blitt oppdaget.

Han bannet taust og kvittet seg med de siste repene før han trakk henne med seg mot skipet med raske svømmetak.

«Ingenting har gått etter planen min.» Han hørtes sliten ut.

Hun overså ham, prøvde seg med en likegyldig, men anstrengt tone. «Dette forklarer i alle fall hvordan du kom deg inn.»

Hele opplevelsen holdt på å bringe henne ut av fatning. Det var ikke hver dag en kjekk fremmedkar snek skipet sitt inn i hennes havn og slo henne i kamp. Hun var vanligvis den som vant.

«Jeg antar at det er ditt skip?» spurte hun påtatt uinteressert.

Han lo, lyden ga igjen ekko i grotten, men sa ingenting.

De nærmet seg taustigen langs skipssiden. Hun var utslitt, med blåmerker etter nettet, og skyldte på kjolen.

Hadde hun ikke hatt på seg kjole, ville de ikke engang ha kommet seg til havnen. Hun hadde overmannet denne fascinerende mannen lett i familiens borggård, oppdaget hva han ville og avsluttet dagen trygt i sin barndoms seng. Hun innså at han aldri hadde planlagt å bortføre henne og at det, idet han løftet dem lett prustende opp taustigen med et nytt alvor siden alarmen hadde gått, faktisk hadde gjort ting vanskeligere for ham.

Grubleriene førte til at hun ikke gjorde motstand mens han klatret opp taustigen og steg om bord, hele tiden mens han holdt henne fast.

Menn og kvinner av alle fasonger og størrelser myldret rundt på dekk, men ingen så ut til å reagere på at han løftet Hel om bord. Noen stanset til og med gjøremålene sine for å vinke og nikke til hilsen.

Han hilste tilbake med et kort nikk på vei til et eller annet sted.

Lugaren han førte henne inn i, var som et marokkansk bibliotek – lyst, luftig og varmt, med blendende hvite vegger dekket av elegante bokhyller av honningfarget treverk og store søyleganger og takvinduer som badet rommet i solskinn. Det var fullstendig maskulint, med behersket dekor, myke, funksjonelle møbler, og overflater nakne og rene nok til at man kunne spise fra dem. Hver bokhylle var ganske full og hadde en smal frontlist. Antagelig for å holde bøkene på plass i urolig sjø. Den enorme samlingen var sikkert bare for syns skyld, selv om man tradisjonelt lot som det motsatte. Hels erfaring var at handlingens menn svært sjelden var lesere. Lesere tilbrakte kveldene hjemme, ikke til sjøs.

Men ved nærmere ettersyn oppdaget hun tegn på bruk og slitasje – på alle bøkene, bøyde rygger, krøllete støvpermer.

Bøkene hadde ikke bare blitt lest. De hadde blitt elsket

Til tross for rommets maskulinitet, ville ingen ha kalt det sterilt. I stedet var det varmt og naturlig. Møbeltrekk i dype, varme farger – gullrisfarget semsket skinn i lenestolen og dyp burgunderfarget silke på sofaen – og de vevde ullputene gjorde rommet hjemmekoselig. Et håndvevet teppe i svart og hvitt berber-mønster lå på det blanke tregulvet. Midt på teppet sto et stort bord med tykk bordplate av drivved som skinte i det naturlige lyset, skamløst praktfullt med sine mangefargede årringer.

Om hun ikke tok helt feil, og dette var ikke det mest velstående fartøyet hun hadde sett, fortalte de diskré kjennetegnene på luksus som selv en aristokrat som henne kunne ha vansker med å tilegne seg, at denne mannen ikke manglet penger.

Men utover rommets hygge, fant hun tegn på at hun hadde å gjøre med en profesjonell.

Overvåkingskameraer syntes i alle hjørner, og det fantes gjenstander kløktig utformet for å ligne deler av møblementet som hun var sikker på var våpen – en bokstøtte, de avtagbare beina på en globus og et ondt-øye-anheng på en lang, slank snor som hun ville ha kalt en garrotte, om den ikke hadde vært festet til et av de få dekorative objektene i lugaren. En safe var kamuflert blant bøkene. En av de beste jobbene Hel hadde sett.

Mannen hadde penger, et skip og var paranoid. Satte hun de tre tingene sammen, kom hun bare til en konklusjon.

Han var pirat.

Hel hadde blitt kidnappet av pirater.

Men hvorfor? Tierrza var en havn, men hun hadde ingen problemer med pirater. De hadde egentlig aldri hatt pirater, bare smuglere, og hennes forfedre hadde tatt seg av dem for lenge siden.

Men moderne pirater herjet fortsatt i Middelhavet.

Bare vanligvis ikke i Cyrano.

Hel snurpet leppene, en taus vits gled gjennom hjernen om at det var et tegn på at kong Zayn lyktes med å sette deres øynasjon på kartet. At hun spøkte igjen, om bare i tankene, føltes som et tegn på at hun bare hadde mistet fatningen midlertidig, et kort blaff på en ellers perfekt merittliste.

Vel, ingen kunne egentlig kalle hennes merittliste perfekt, men hun var en pokker så god gardist.

«Er rundturen over? Om ikke, må du unnskylde meg, det så bare slik ut.» Stemmen var tørr, farget av en spøk bare han forsto, og ga Hel en underlig følelse av å bli holdt utenfor … og det plaget henne.

Hels øyne smalnet, men hun ville møte ham ansikt til ansikt, selv om hun knapt hadde klær på. «Det er greit nok, noen fine ting her, men dette er bare ett rom.» Hun tidde og så seg overdrevent rundt igjen. Så fortsatte hun med et skuffet uttrykk: «Og det er ganske lite.»

Han ga fra seg et latterutbrudd, og hun skvatt, lyden trollbandt henne et øyeblikk, en ekte versjon av rottefangerens fløyte. «Størrelsen betyr ingenting, det er bevegelsen av havet som er viktig.» Øynene hans lo idet han leverte ytringen uten skam, slo ut med hendene mot det åpne havet omkring dem.

Hel tvang seg til å se bort, fulgte hendene hans med blikket mot vannet og mumlet: «Det er ikke havet.»

Hun ante ikke hva som var i veien med henne, men det hjalp henne definitivt ikke til å gjenvinne sitt sedvanlige overtak. Det var vanskelig å være knusende likegyldig når hun fikk pustevansker hver gang hun så ham, ble forvirret og … stirret, snarere enn kjølig observerte.

Hun grep sjansen mens distraksjonen var ute av syne og tenkte over hva hun visste om ham. Basert på luksusen i lugaren, den åpenlyse formuen som var påkrevet for å skape et slikt rom, for ikke å si hva som kunne ligge bak de to dørene, forsto hun at dette var lugarens oppholdsrom. Hun kunne selvfølgelig ta feil, men tvilte på det. Det fantes ikke mange som kunne utstyre en passasjer- eller mannskapslugar så flott. Svært få var så velstående, og hun kjente de fleste av dem.

Pirater var en sjeldenhet nå – både i Middelhavet og andre steder.

Ekstremt velstående pirater var enda sjeldnere.

Faktisk visste hun bare om en som passet den beskrivelsen. Det var faktisk hennes jobb å vite slikt, men han var ikke pirat. Han var kaperkaptein, og hans navn ble ikke hvisket av frykt, men ropt ut i desperasjon.

Det sitret i Hels mage, og det gikk opp for henne at dette var det folk mente når de sa de hadde sommerfugler i magen, men hun snudde seg mot ham. Hun ble igjen slått av hans utrolige skjønnhet, så det tok litt tid å få fram ordene, men når hun klarte det, var absurditeten i ordene nok til nesten å gjøre dem om til et spørsmål. For det ga overhodet ikke mening at en mann som var berømt i hele Middelhavsregionen for å bekjempe menneskehandel, skulle bortføre henne, tenkte hun og sa: «Du er Sjøulven.»

